钦定古今图书集成/理学汇编/学行典/第173卷 > 冀元亨
## 钦定古今图书集成/理学汇编/学行典/第173卷 > 冀元亨

按《野史冀元亨传》：“元亨字惟干，武陵人。受业王守仁，
以不欺为主。守仁知庐陵，往从之，举正德十一年乡
试。复从守仁于赣，属以教子。已，命主濂溪书院，善于
警发，同门生咸严事之。时宁王宸濠怀不轨，而外务
名高，贻书守仁问学，守仁欲晓以大义，使元亨往报。
既见宸濠，以语挑之，元亨佯不喻，独与之论学。退而”
宸濠大笑曰：“人之痴一至是耶？”他日再见，讲《西铭》，元
亨反复君臣之义，则拂然大诧。元亨从容辨析自如。
宸濠亦服其有胆，厚赠遣之。元亨反其赠于官。已而
宸濠败，张忠、许泰至江西，诬守仁与通谋，以诘，宸濠
谢无有。忠等诘不已，曰：“尝遣冀元亨来论学。”忠等大
喜，将借此祸。守仁急捕元亨，搒掠，加以炮烙，元亨终
不承，乃系送京师，系诏狱。世宗嗣位，言者交章白其
冤，出狱五日而卒。同门梁焯、陆澄应典为棺敛，归其
丧。守仁闻讣，哭之恸，厚恤其家。元亨为人诚信仁恕，
视人犹己。在狱时，视诸囚若兄弟，囚皆感泣。其被逮
也，所司并系其家属，妻子李氏无怖色，曰：“吾夫平日
尊师乐善，岂他虑哉！”狱中与二女治麻枲不辍，事且
白，守者欲出之，曰：“未见吾夫，出将安往？”按察诸僚妇
闻其贤，召之，辞不赴。已洁一室，就见，则囚服而见，手
不释麻枲。问其学，则曰：“吾夫之学，不出闺门衽席。”闻
者悚然，咸敬之。